Verleng die lewe van jou swembroek | rooi rose Verleng die lewe van jou swembroek | rooi rose
Verleng die lewe van jou swembroek
Met die strandseisoen op ons, kyk ons na die moets en moenies om te verseker dat jy jou swembroek op die langer duur kan benut vir hierdie somer en sommer vir nog baie meer wat kom.
Verleng die lewe van jou swembroek deur Susra Matthee en Bea Lingenfelder. Hooffoto: PIHA Swimwear
Was jou swembroek na elke dra, selfs al het jy nie in die water gegaan nie. Sonskerms bevat bestanddele wat skadelik is vir jou swembroek en kan die materiaal verweer. Room met minerale en olieformules in kan met die verloop van tyd vlekke veroorsaak. Chloor is nog swaarder op swemdragstowwe en kan helder kleure laat verbleik.
Spoel jou swembroek in koel kraanwater af sodra jy dit uittrek.
Om dit vir 30 minute in koel water te laat lê is nog beter. Dit sal die meeste van die chemikalieë, sout en sand verwyder wat die materiaal kan beskadig.
So gerieflik soos wat dit kan voorkom, moenie jou swembroek by die ander wasgoed ingooi nie. Gebruik koue water en 'n sagte seep of skoonmaakmiddel, en maak seker dat jy jou swembroek deeglik spoel om oortollige seep eerste te verwyder. Seep-oorblyfsel kan net so skadelik wees vir die materiaal soos sout en chemikalieë. Warm water maak die vesels van die materiaal oop – hoe koeler die water, hoe beter.
Om jou swembroek droog te maak, rol dit saggies in 'n skoon, droë handdoek en druk liggies om die oortollige water te verwyder. Moet nooit jou swembroek uitdraai nie, aangesien dit die rekbare vesels kan beskadig. Die hitte van 'n droër is ook amper net so skadelik vir 'n swembroek soos die son, sy unieke materiaal is veral geneig om sy vorm te verloor in hoë hitte.
Indien jy braaf genoeg is, gebruik 'n buitestort of maak jou swembroek nat voordat jy in die water ingaan. 'n Droë swembroek is uiters absorberend en sal soos 'n spons al die chemikalieë en sout in die water absorbeer.
Die meeste swembroeke is van rekbare materiaal (spandex) gemaak. Spandex is 'n memoriseringsmateriaal. Dit beteken dat wanneer dit uitgerek word, dit kan terugkeer na sy oorspronklike vorm. Maak tog seker jy gee jou swembroek 'n ruskans. Dit neem gewoonlik ongeveer 'n dag vir 'n swembroek om terug te keer na sy normale toestand.
Moenie sterk wasmiddels gebruik nie. Dit kan skadelik vir die rekbare materiaal wees en kan die kleur laat vervaag. Gebruik liewer sagte handseep.
Moet NOOIT jou swembroek oornag week nie, dit maak die vesels los van mekaar.
Moenie jou droograk in direkte son plaas nie. Son is baie kragtig en verniel jou swemklere. Vind 'n skaduryke plekkie waar jy jou swembroek op 'n handdoek kan neerlê. Draai die swembroek om sodra die bokant droog voel.
Moenie op growwe oppervlaktes sit terwyl jy 'n swembroek aan het nie. Die sement langs die swembad of die hout van die dekstoele kan jou swembroek haak. Gooi 'n handdoek neer voor jy sit.
Dit is moeilik om nie na 'n lekker swem in die warm son te bak nie, maar ongelukkig beskadig dit jou swembroek. Lê eerder eers 'n bietjie voor jy gaan swem. 'n Nat swembroek het die chloor of sout geabsorbeer en wanneer dit aan direkte sonlig blootgestel word, word die skade aan jou swembroek vermenigvuldig.